**Mesto Vrútky**

 Predkladacia správa

*Určené: na zasadnutie Mestského zastupiteľstva vo Vrútkach dňa 14.10.2014.*

**Názov materiálu: Návrh na obstaranie a spracovanie zmien a doplnkov č. 2 k územnému plánu mesta Vrútky**

**Materiál obsahuje:** - predkladacia správa

- dôvodová správa

- návrh VZN

***Návrh na* uznesenie :**

**Mestské zastupiteľstvo vo Vrútkach**

**s c h v a ľ u j e obstaranie a spracovanie zmien a doplnkov č. 2 k územnému plánu mesta Vrútky.**

**Stanovisko komisie finančnej a majetku mesta:** odporúča MsZ schváliť navrhované VZN.

**Stanovisko stavebnej komisie:** odporúča MsZ schváliť navrhované VZN.

Vo Vrútkach, 26.9.2014

Spracoval: Ing. arch. Nora Hejzlarová, autorizovaný architekt a urbanista, Ing, J. Rišianová

Predkladá: Ing. M. Mazúr

...................................................

podpis predkladateľa

**Dôvodová správa:**

V období od schválenia Územného plánu mesta Vrútky, zmeny a doplnky č.1 (ďalej len ÚPN - M Vrútky) došlo na území mesta k viacerým požiadavkám, ktoré je možné z hľadiska rozvoja mesta akceptovať, ale len za podmienky, že budú overené územnoplánovacími metódami, ktoré zodpovedajú stupňu územného plánu obce a jeho aktualizácie, teda obstaraniu a spracovaniu zmien a doplnkov.

Podľa §30 zákona č. 50/1976 Zb. o územnom plánovaní a stavebnom poriadku v znení neskorších predpisov :

(1) Orgán územného plánovania, ktorý obstaral územnoplánovaciu dokumentáciu, sústavne sleduje, či sa nezmenili územno-technické, hospodárske a sociálne predpoklady, na základe ktorých bola navrhnutá koncepcia organizácie územia. Ak dôjde k zmene predpokladov, alebo je potrebné umiestniť verejnoprospešné stavby, orgán územného plánovania obstará doplnok alebo zmenu územnoplánovacej dokumentácie.

(2) Obec obstará zmenu alebo doplnok územného plánu obce, ak je to potrebné na zosúladenie s územným plánom regiónu alebo s jeho zmenami a doplnkami.

(3) Obec a samosprávny kraj sú povinné pravidelne, najmenej však raz za štyri roky, preskúmať schválený územný plán, či nie sú potrebné jeho zmeny alebo doplnky alebo či netreba obstarať nový územný plán.

Na základe uvedeného Mesto Vrútky ako orgán územného plánovania, preskúmalo súčasne platný ÚPN - M Vrútky. ÚPN - M Vrútky bol schválený uznesením MsZ vo Vrútkach č. 7/2006 – J/60 zo dňa 28.11.2006 a jeho záväzné časti boli vyhlásené VZN mesta Vrútky č. 2/2006 zo dňa 28.11.2006, ktoré boli schválené uznesením Mestského zastupiteľstva vo Vrútkach č.7/2006 – J/61. ÚPN - M Vrútky ZaD č.1 boli schválené uznesením MsZ vo Vrútkach č. 8/2008 bod J 106/2008 a jeho záväzné časti boli vyhlásené ako Zmeny a doplnky č.1 k VZN č.2/2006, schválené uznesením MsZ vo Vrútkach č. 8/2008 zo dňa 15.12.2008.

Po preskúmaní platného ÚPN M Vrútky možno konštatovať nasledovné :

* od doby schválenia ÚPN – M Vrútky ZaD č.1 boli schválené ZaD č.3 nadradenej územnoplánovacej dokumentácie, ktorou je ÚPN VÚC Žilinského kraja, záväzné časti boli vyhlásené VZN č. 17/2009, ktoré bolo schválené Zastupiteľstvom ŽSK dňa 17.3.2009,
* od doby schválenia ÚPN – M Vrútky ZaD č.1 boli schválené ZaD č.4 nadradenej územnoplánovacej dokumentácie, ktorou je ÚPN VÚC Žilinského kraja, záväzné časti boli vyhlásené VZN č. 26/2011, ktoré bolo schválené Zastupiteľstvom ŽSK dňa 27. júna 2011 Uznesením č. 6/2011,
* v súlade s § 30 odst.2) stavebného zákona

„(2) Obec obstará zmenu alebo doplnok územného plánu obce, ak je to potrebné na zosúladenie s územným plánom regiónu alebo s jeho zmenami a doplnkami“ a vzhľadom na 2 zmeny nadradenej ÚPN územného plánu regiónu (teda VÚC ŽK), mesto **má povinnosť obstarať** ZaD ÚPN M Vrútky na zosúladenie s nadradenou ÚPN

* v súlade s § 30 odst.4) stavebného zákona

„(4) Obec a samosprávny kraj **sú povinné pravidelne**, najmenej však raz za štyri roky, preskúmať schválený územný plán, či nie sú potrebné jeho zmeny alebo doplnky alebo či netreba obstarať nový územný plán“ a vzhľadom na fakt, že posledné ZaD č.1 boli schválené v r.2008, je obec povinná preskúmať aktuálnosť ÚPN

Vzhľadom na hore uvedené fakty je potrebné obstarať Zmeny a doplnky č.2 ÚPN - M Vrútky.

V rámci katastrálneho územia mesta Vrútky, je potrebné zaoberať sa z hľadiska územného plánu nasledovnými problémami:

* **Rozšírenie funkčných plôch na bývanie v lokalitách:**

1. Urbanistický okrsok 004 - zo severnej strany Ul. hájska, západne od areálu Doprastavu, a.s. – zmena z výhľadu do návrhu (Ing. Mikula - súkromný investor)

* **Zmena funkcie v lokalitách:**

2. Urbanistický okrsok 001 – plocha v priamom dotyku s južnou časťou okrsku (parc. č. KN - C 4473), ktorá bola získaná kúpou pozemku a následne zmenou katastrálnej hranice (výmena katastrálneho územia s Mesto Martin) – zmena, resp. doplnenie plôch bývania – HBV

3. Urbanistický okrsok 001 – prehodnotiť funkčné využitie plochy centra

4. Urbanistický okrsok 007 – zmena funkcie v časti územia popri komunikácii Karvaša a Bláhovca na rekreačno–obytnú zónu

5. Urbanistický okrsok 004 - rozšíriť plochu cintorína smerom k zastavanému územiu

Na spracovanie územného plánu obce (návrh, čistopis) alebo na spracovanie zmien a doplnkov územného plánu, je možné získať **dotácie zo štátneho rozpočtu až do výšky 80% oprávnených nákladov.**

